Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Vācijas kanclers Olafs Šolcs ceturtdien paziņoja, ka Vācija uz laiku samazinās pievienotās vērtības nodokļa (PVN) likmi gāzei, lai palīdzētu patērētājiem, kuriem gaidāmi lielāki rēķini par enerģijas patēriņu. Ņemot vērā gāzes piegāžu samazināšanos no Krievijas, Vācijai neizdosies sasniegt gāzes krājumu mērķus, paziņojis Vācijas enerģētikas regulatora vadītājs.

Šolcs norādīja, ka lēmums samazināt PVN likmi no 19% šobrīd līdz 7% paredzēts, lai kompensētu valdības iecerēto gāzes nodevu, kas mājsaimniecībām izmaksās vairākus simtus eiro.

Līdz 1. oktobrim bija plānots, ka Vācijas gāzes rezervēm jāsasniedz 85% no krātuvju apjoma. To sasniegt neizdosies, lai gan valsts pagājušajā nedēļā sasniedza 75% piepildījumu.

Vācijas Enerģētikas regulatora vadītājs Klauss Millers norādījis, ka alternatīvas enerģijas taupīšanai nebūs. Vācija pirmdien paziņoja, ka patērētājiem par gāzi tiks piemērota valsts nodeva, kas veidos 2,4 centus par kilovatstundu.

Šīs nodevas mērķis ir palīdzēt Vācijas gāzes importētājiem, kuriem nākas pirkt dārgāku gāzi no piegādātājiem ārpus Krievijas un kas cieš vērienīgus zaudējumus.

.

Iekšlietu ministrija (IeM) sagatavojusi grozījumus Imigrācijas likumā, kas paredz līdz 2023. gada 30. jūnijam pārtraukt atkārtotu termiņuzturēšanās atļauju izsniegšanu Krievijas un Baltkrievijas pilsoņiem, turklāt piedāvātais regulējums ietekmēs darba devēju iespējas turpināt darba attiecības ar viesstrādniekiem no abām kaimiņvalstīm.

Patlaban grozījumi ir nosūtīti saskaņošanai ar Finanšu, Ārlietu, Ekonomikas, Labklājības un Tieslietu ministrijām. Saskaņošanas termiņš ir nākamās nedēļas sākums. Pēc tam grozījumi būs jāskata valdībai un Saeimai.

Patlaban Imigrācijas likuma pārejas noteikumi paredz ierobežojumu Krievijas un Baltkrievijas pilsoņiem saņemt pirmreizējās termiņuzturēšanās atļaujas.

Grozījumi paredz izslēgt normu, kas Latvijas pilsoņiem un Latvijas nepilsoņiem, kuri pieņēmuši citas valsts pilsonību, nenoteica prasību pierādīt valsts valodas zināšanas un regulārus iztikas līdzekļus. Ja Latvijas pilsonis vai Latvijas nepilsonis, kļūstot par citas valsts pilsoni, vēlēsies turpināt uzturēties Latvijā, viņš varēs pieprasīt Eiropas Savienības (ES) pastāvīgā iedzīvotāja statusu, pierādot atbilstošas valsts valodas zināšanas un regulārus un pietiekamus finanšu līdzekļus.

13. augustā Lielā Stropu ezera Centrālajā pludmalē atklāta peldvieta cilvēkiem ar īpašām vajadzībām. Šo brīdi jau vairākus gadus gaidīja daudzi daugavpilieši ar kustību traucējumiem un redzes invaliditāti: tagad arī viņi varēs baudīt vasaras peldes labi aprīkotā un drošā vidē.

Ideja par šādas peldvietas izveidi mūsu pilsētā radās pirms vairāk nekā 5 gadiem, un, piesaistot pašvaldības finansējumu, to beidzot izdevies īstenot. Būvniecības projekta ietvaros pie glābšanas stacijas ir uzstādīta ģērbtuve, kas ir speciāli aprīkota cilvēkiem ar kustību traucējumiem, automatizēta iekārta, kas ļauj viņiem patstāvīgi iekāpt ūdenī un pēc peldes tikt atpakaļ krastā, kā arī laipa ar margām, ko var izmantot neredzīgie un vājredzīgie. Tas ir īpaši svarīgi, jo netālu no Centrālās pludmales atrodas Neredzīgo ciemats, kur dzīvo daudzi cilvēki ar redzes problēmām.

Daugavpilī šobrīd ir vairāk nekā 8 000 cilvēku ar invaliditāti. Tiem, kam nācies piedzīvot, cik sarežģīta mēdz būt cilvēka ar īpašām vajadzībām ikdiena, augstu novērtē šī projekta lielo sociālo vērtību.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.